ทิสโก้ขึ้นดอกเบี้ยฝากประจำ0.25%
ธ.ทิสโก้ประกาศปรับขึ้นอัตราดอกเบี้ยฝากประจำ-ตั๋วแลกเงินสูงสุด0.25%ต่อปี
25 ส.ค. 2554

ธ.ทิสโก้ประกาศปรับขึ้นอัตราดอกเบี้ยฝากประจำ-ตั๋วแลกเงินสูงสุด0.25%ต่อปี
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส  ธนาคารทิสโก้  เปิดเผยว่า ธนาคารได้ประกาศปรับขึ้นอัตราดอกเบี้ยเงินฝากประจำอีก 0.25% และปรับขึ้นอัตราดอกเบี้ยตั๋วแลกเงิน (บีอี) อีก 0.15 – 0.25% ส่งผลให้เงินฝากประจำระยะเวลา 1-36 เดือน วงเงินต่ำกว่า 10 ล้านบาท ปรับขึ้นจาก 2.50 - 3.25% เป็น 2.75 - 3.50% ต่อปี และเงินฝากประจำระยะเวลา 1-36 เดือน วงเงิน 10 ล้านบาทขึ้นไป ปรับขึ้นจาก 2.75 - 3.50% เป็น 3.00 – 3.50% ต่อปี และเงินฝากประจำเมื่อทวงถาม วงเงิน 10 ล้านบาทขึ้นไป ปรับเพิ่มอัตราดอกเบี้ยจากเดิม 2.00% ต่อปี เป็น 2.25% ต่อปี
ส่วนอัตราดอกเบี้ยตั๋วแลกเงิน (บีอี) ขึ้นอีก 0.15 - 0.25% โดยตั๋วแลกเงินวงเงินตั้งแต่ 5 แสนบาท ระยะเวลา 1-12 เดือน ปรับขึ้นจาก  2.75 – 3.25% เป็น 2.90 - 3.50% ต่อปี ตั๋วแลกเงินวงเงินตั้งแต่ 1 ล้านบาท ระยะเวลา 1-42 เดือน ปรับขึ้นจาก 2.75 - 3.50% ต่อปี เป็น 2.90 - 3.75% ต่อปี ตั๋วแลกเงินวงเงินตั้งแต่ 10 ล้านบาท ระยะเวลา 1-42 เดือน ปรับขึ้นจาก 2.90 - 3.75% ต่อปี เป็น 3.15 - 3.75% ต่อปี และตั๋วแลกเงินเมื่อทวงถาม สำหรับวงเงินตั้งแต่ 10 ล้านบาท ปรับขึ้นจาก 2.25% ต่อปี เป็น 2.50% ต่อปี
"การประกาศขึ้นดอกเบี้ยนโยบายเป็น 3.50% โดย กนง. เมื่อวันที่ 24 ส.ค. ที่ผ่านมาอาจเรียกได้ว่าเป็นช่วงท้ายของปี และมองว่าภายในสิ้นปีนี้ดอกเบี้ยนโยบายอาจจะสูงสุดที่ 3.75% ซึ่งตอนนี้ก็เข้าใกล้แล้ว จึงมองว่าเป็นโค้งสุดท้ายของการแข่งขันเงินฝากดอกเบี้ยสูง ซึ่งจะเป็นประโยชน์ให้แก่ผู้ฝากเงิน นอกจากการปรับขึ้นอัตราดอกเบี้ยของเงินฝากประจำและตั๋วแลกเงินแล้ว ในส่วนของเงินฝากออมทรัพย์ ธนาคารทิสโก้ก็มีเงินฝากซุปเปอร์ออมทรัพย์ที่ยังคงให้ดอกเบี้ยที่จูงใจถึง 2.5% ต่อปี ฝากขั้นต่ำ 1 แสนบาท เพื่อเป็นการเพิ่มทางเลือกให้กับผู้ที่มองหาผลิตภัณฑ์ทางการเงินที่ให้ผลตอบแทนอยู่ในระดับที่น่าพึงพอใจ"นายเมธา กล่าว